b'\n_START_ARTICLE_\nSvinouiscis\n_START_SECTION_\nIstorija\n_START_PARAGRAPH_\nSvinos (\xc5\x9awina) up\xc4\x97 kadaise buvo supama nedideli\xc5\xb3 \xc5\xbevej\xc5\xb3 kaim\xc5\xb3. XVII a. prad\xc5\xbeioje ji buvo parengta praleisti dideliems laivams. 1720 m. Pr\xc5\xabsijos karalyst\xc4\x97 \xc5\xa1i\xc4\x85 teritorij\xc4\x85 per\xc4\x97m\xc4\x97 i\xc5\xa1 \xc5\xa0vedijos, \xc4\xaftraukdama \xc4\xaf Pomeranijos provincijos sud\xc4\x97t\xc4\xaf. Swinem\xc3\xbcnde buvo \xc4\xafkurtas 1748 m., pastatyti gynybiniai \xc4\xaftvirtinimai. 1765 m. Pr\xc5\xabsijos karalius Frydrichas II suteik\xc4\x97 miesto teises. Swinem\xc3\xbcnde vaidino \xc5\xa0cecino i\xc5\xa1orinio j\xc5\xabr\xc5\xb3 uosto vaidmen\xc4\xaf. Galutinai \xc4\xaf\xc4\x97jo \xc4\xaf Vokietijos imperijos sud\xc4\x97t\xc4\xaf nuo 1871 m._NEWLINE_Lenkijai miestas atiteko pasibaigus II Pasauliniam karui, 1945 m. spalio 6 d. Tod\xc4\x97l vietiniai vokie\xc4\x8diai buvo i\xc5\xa1keldinti, o juos pakeit\xc4\x97 lenkai, buvo sulenkintas miesto pavadinimas. Oficialiai miesto perdavimas tarp abiej\xc5\xb3 \xc5\xa1ali\xc5\xb3 patvirtintas tik kritus Gele\xc5\xbeinei u\xc5\xbedangai 1990 m. Iki \xc5\xa1io meto uoste bazavosi TSRS karo laivyno paj\xc4\x97gos.\n_START_SECTION_\nTransportas\n_START_PARAGRAPH_\nPer miest\xc4\x85 dalijan\xc4\x8di\xc4\x85 Svinos up\xc4\x99 susisiekiama persikeliant nemokamais keltais. Tilto ar po\xc5\xbeeminio tunelio statybos \xc4\xaf vakarin\xc4\x99 miesto dal\xc4\xaf, atskirt\xc4\x85 nuo likusios Lenkijos, kolkas tik planuojamos. Iki Svinouiscio i\xc5\xa1 piet\xc5\xb3 Lenkijos driekiasi nacionalinis kelias nr.3 (droga krajowa), tarptautinio mar\xc5\xa1ruto E65 dalis. Iki \xc5\xa0\xc4\x8decino piet\xc5\xb3 kryptimi yra apie 110 km, iki Gdansko ryt\xc5\xb3 kryptimi \xe2\x80\x93 365 km. I\xc5\xa1 rytiniame Svinos krante, Volino saloje, esan\xc4\x8dios gele\xc5\xbeinkelio stoties vietine linija patenkama \xc4\xaf \xc5\xa0cecin\xc4\x85, tarpmiestin\xc4\x97mis \xe2\x80\x93 \xc4\xaf daugel\xc4\xaf kit\xc5\xb3 \xc5\xa1alies miest\xc5\xb3. I\xc5\xa1 vakarin\xc4\x97s miesto dalies gele\xc5\xbeinkeliu (Usedomer B\xc3\xa4derbahn) nuva\xc5\xbeiuojama \xc4\xaf gretim\xc4\x85 Vokietijos kurortin\xc4\xaf Heringsdorf\xc4\x85 Uznamo saloje. U\xc5\xbe 13 km \xc4\xaf vakarus nuo Svinouiscio yra artimiausias Heringsdorfo oro uostas.'